Document ID: 32003D0774

32003D0774
L 283/78
JURNALUL OFÍCIAL AL UNIUNII EUROPENE
DECIZIA COMISIEI
din 30 octombrie 2003
de aprobare a anumitor tratamente în vederea inhibării dezvoltării microorganismelor patogene la moluștele bivalve și gasteropodele marine
[notificată cu numărul C(2003) 3984]
(Text cu relevanță pentru SEE)
(2003/774/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Regulamentul (CE) nr. 806/2003 (2), în special capitolul IV punctul IV.2 din anexă,
întrucât:
(1)
Decizia 93/25/CEE a Comisiei din 11 decembrie 1992 de aprobare a anumitor tratamente în vederea inhibării dezvoltării microorganismelor patogene la moluștele bivalve și gasteropodele marine (3) a fost modificată în mod substanțial (4). Din motive de claritate și raționalitate, ar trebui să se procedeze la codificarea deciziei menționate anterior.
(2)
Moluștele bivalve și gasteropodele marine colectate din zonele menționate la capitolul I punctul 1 literele (b) și (c) din anexa la Directiva 91/492/CEE a Consiliului din 15 iulie 1991 de stabilire a condițiilor de sănătate pentru producția și introducerea pe piață a moluștelor bivalve vii (5), astfel cum a fost modificată ultima dată prin Regulamentul (CE) nr. 806/2003, reprezintă un potențial pericol pentru consumatori în cazul în care nu sunt supuse unui tratament corespunzător.
(3)
Spania, Regatul Unit și Țările de Jos au prezentat tratamente în vederea inhibării dezvoltării germenilor patogeni la moluștele bivalve și gasteropodele marine.
(4)
Aceste tratamente sunt suficiente pentru a asigura salubritatea acestor produse și, în consecință, nu mai este necesar să se recurgă în prealabil la purificare sau relocare.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Tratamentele prevăzute la anexa I la prezenta decizie se aprobă în vederea inhibării dezvoltării microorganismelor patogene la moluștele bivalve și gasteropodele marine care au fost colectate din zonele menționate la capitolul I punctul 1 literele (b) și (c) din anexa la Directiva 91/492/CEE și care nu au fost supuse relocării sau purificării înainte de introducerea pe piață.
Articolul 2
Decizia 93/25/CEE se abrogă.
Trimiterile la decizia abrogată se interpretează ca trimiteri la prezenta decizie și se citesc în conformitate cu tabelul de corespondență din anexa III.
Articolul 3
Prezenta decizie se adresează statelor membre.
Adoptată la Bruxelles, 30 octombrie 2003.

Labels: 0
6